Folketing
1997-12-18

Det er, som om regeringen ikke sådan rigtig for alvor har indset, at vores alle sammens velfærd er direkte og uden omsvøb eller andre mellemregninger afhængig af vores virksomheders indtjeningsevne, og det er, som om regeringen ikke sådan rigtig for alvor helt inde på rygmarven er på det rene med, at virksomhedernes indtjeningsevne er stærkt afhængig af deres konkurrenceevne. Jeg må derfor i det spinkle håb, at regeringen dog en dag vil tage ved lære, minde om den gode gamle historie om æslet og bonden. Bonden skal som bekendt have æslet til at bære hø hjem fra marken, og han siger: Kan du bære det strå, kan du også bære det. Kan du bære det strå, kan du også bære det her. Og det bliver han ved med, lige indtil et enkelt lille strå får æslet til at segne under den samlede vægt. Denne lærerige lille historie bør regeringen repetere for sig selv igen og igen, hver eneste gang den overvejer nye byrder på erhvervslivet.